Source: https://www.postimees.ee/3988923/ringkonnakohus-teeb-keskerakonna-fotovaidluses-otsuse-veebruaris
Timestamp: 2020-01-19 13:49:47+00:00
Document Index: 1200400

Matched Legal Cases: ['kohus ', 'kohus ', 'Kohus ', 'Kohus ', 'Kohus ', 'Kohus ', 'kohus ', 'kohus ']

Ringkonnakohus teeb Keskerakonna fotovaidluses otsuse veebruaris - Tallinn - Postimees: Värsked uudised Eestist ja välismaalt
23. jaanuar 2017, 13:53
Harju maakohus rahuldas mullu märtsis osaliselt fotograaf Jill Greenbergi hagi Eesti Keskerakonna MTÜ ja MTÜ Vaba Ajakirjandus vastu, mõistes Keskerakonnalt Greenbergi autoriõiguste rikkumise eest välja 2800 eurot ning MTÜ-lt Vaba Ajakirjandus 9800 eurot. Kohus nõustus hageja väidetega, et kostjad Keskerakond ja MTÜ Vaba Ajakirjandus kasutasid ilma Greenbergi kui autori loata viimase loodud fotot, rikkudes nii autori varalisi ja mittevaralisi õigusi.
Kohus ei nõustunud aga Greenbergi väidetega, et kostjad peavad ühe rikkumise eest tasuma mitmekordseid varalise ja mittevaralise kahju hüvitisi. Kohus ei nõustunud ka hageja väitega, et kostjate ühise poliitilise tegevuse tõttu vastutab Keskerakond MTÜ Vaba Ajakirjandus tegevuse eest. Kohus asus seisukohale, et kumbki kostjatest vastutab iseseisvalt hageja õiguste rikkumise eest.
Keskerakond viis vaidluse Tallinna ringkonnakohtusse, mis arutas kaasust esmaspäeval. Pooled jäid oma varasemate seisukohtade juurde ning kohus määras otsuse kuulutamise ajaks 16. veebruari kell 16. «Kaebaja ise esmaspäevasel istungil ei osalenud. Kaebaja esindaja Indrek Repnau andis kohtule teada, et kaebaja ei soovi osaleda istungil video vahendusel. Seega ei korraldanud kohus kohtuistungit menetluskonverentsina,» lisas kohtu pressiesindaja.